Hangzhou Shi
Hangzhou Shi (杭州市 Hángzhōu Shì) on ringkonna õigustega linn Hiinas Zhejiangi provintsis Shanghaist lõunaedelas, provintsi keskus. Haldusüksuse keskus on Shangchengi linnarajoon Hangzhou linnas (asulas). Pindala on 16 821 km², elanike arv 11 936 010 (rahvaloendus 2020). Tiheasustusalal elab 9 236 032 inimest (rahvaloendus 2020). Hangzhoust saab alguse Suur Hiina kanal, tähtis ühendustee Põhja-Hiinaga. Linn on praegugi tähtis Hiina siidi ja Longjingi tee tootmis- ja kaubanduskeskus. Hangzhoud võrreldakse Silicon Valleyga, seal on Alibaba Groupi jt IT-firmade halduskeskus. Hangzhous tegutseb 1897. aastal asutatud Zhejiangi ülikool.